Document ID: 32004D0758

ODLOČBA SVETA
z dne 2. novembra 2004
ki dovoljuje Avstriji uporabo ukrepa o odstopanju od člena 21 Šeste direktive 77/388/EGS o usklajevanju zakonodaje držav članic o prometnih davkih
(2004/758/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - skupni sistem davka na dodano vrednost: enotna osnova za odmero (1), in zlasti člena 27(1) te direktive,
ob upoštevanju predloga Komisije,
ob upoštevanju naslednjega:
(1)
V prošnji, posredovani Komisiji, ki jo je registriral generalni sekretar Komisije dne 3. marca 2004, je avstrijska vlada zaprosila za dovoljenje za uvedbo treh ukrepov, ki odstopajo od člena 21(1)(a) Direktive 77/388/EGS.
(2)
Namen prošnje za odstopanje od določil, za katerega je zaprosila Avstrija, je zavezati prejemnike k plačilu DDV v treh določenih primerih: prvič pri dobavi blaga kot varščine, ki ga izroči en davčni zavezanec za DDV drugi osebi za izvršitev tovrstne varščine; drugič za prodajo blaga po cesiji lastninskega pridržka cesionarju in izvajanju pravice s strani cesionarja; in tretjič za prodajo nepremičnin v postopku obvezne prodaje dolžnika po sodbi drugi osebi. Opisani ukrepi se štejejo za ukrepe, ki preprečujejo določen način preprečevanja izogibanja davkom ali davčnih utaj na zgoraj navedenih področjih.
(3)
Kjer ena stranka, ki je zavezanec za DDV, dobavi blago v obliki varščine v izvršitev prejemniku varščine, to običajno izraža situacijo, v kateri je sposobnost garanta, ki blago dobavlja, da bo poravnal svoje obveznosti, vključno z davčnimi dolgovi, omejena. Ko prejemnik varščine uveljavi svojo pravico in proda blago, ki predstavlja varščino, tretji osebi, predstavlja prodaja garantovo dobavo te varščine kupcu. V takih scenarijih pride do izgube DDV zato, ker prejemniku varščine ni bilo mogoče odreči njegove pravice, da DDV odbije, garanta, ki je varščino dobavil, pa zaradi plačilne nesposobnosti oz. ker je izginil ni bilo mogoče terjati za plačilo. Razsežnosti tega pojava, s katerim se srečujejo avstrijske oblasti, zahtevajo pravne ukrepe. Nemčija je z Odločbo 2002/439/ES (2) že prejela podobno pravico do odstopanja.
(4)
V primeru omejenih možnosti kupca dobrin za plačilo dolga, ki nastane z nakupom, si lahko dobavitelj blaga pridrži lastninsko pravico in lahko prenese pravico do tega pridržka in zahtevka za nakupno ceno tretjemu, ki je običajno banka, kot varščino za posojilo tretje stranke kupcu. Če kupec dobrin preneha odplačevati svoj dolg za posojilo, bo banka uveljavljala pravico do lastništva; to vključuje dobavo blaga od prvotnega kupca banki. V takem primeru banka običajno ne plača prvotnemu kupcu prometnega davka, ki zapade ob dobavi, ampak denar porabi za poravnavo kupčevega dolga za posojilo, kar ima za posledico izgubo DDV za davčno upravo, saj je prvotni kupec običajno plačilno nesposoben ali pa je izginil, še preden so ga lahko davčni organi identificirali in izterjali DDV. S tem je ta scenarij podoben tistemu za izvrševanje pravic iz varščin, ki je opisan zgoraj.
(5)
Do izgube DDV pride tudi v primerih obdavčljivih dobav nepremičnin, ki jih dolžnik po sodbi na obvezni prodaji proda drugi osebi. To je zlasti pomembno v primerih, ko se dobavitelj odloči, da prevzema davčno odgovornost, čeprav v času dobave ni finančno sposoben plačati davčni upravi davka, ki ga je zaračunal kupcu. Kupec običajno lahko uveljavlja svojo pravico do odbitka; prodajalec pa davčnemu organu DDV ne plača. Razsežnosti tega pojava, s katerim se srečujejo avstrijske oblasti, zahtevajo pravne ukrepe. Nepremičnine so blago visoke vrednosti; zato so obdavčljivi zneski in izgube DDV, ki nastanejo - tudi pri eni sami transakciji - posebej visoki. Vrednost nepremičnine običajno vsebuje skrit DDV, zato je ohranjanje možnosti potrebno za nevtralnost sistema obdavčitve z DDV. S pojasnjenim ozadjem se zdi, da je nameravana odgovornost prejemnika DDV pravzaprav najbolj ustrezna rešitev v teh določenih okoliščinah in za visoko tveganje, ki je s tem povezano. Nameravano odstopanje bo preprečilo izgubo DDV, saj davčni organ ne bo izplačal DDV eni izmed strank, vpletenih v transakcijo. S to rešitvijo se prav tako izogne dvojni odgovornosti za plačilo davka dobavitelja in prejemnika, ki vključuje večje gospodarsko tveganje za prejemnika in težavnemu ter zapletenemu postopku izterjave davčnih oblasti, ki smejo nasloviti prejemnika samo, če je dobavitelja nemogoče izterjati. S tem postane davčna odgovornost tretje osebe, kot je na primer notar - ki običajno pomeni višje stroške za dobavitelja in prejemnika - odvečna. Nemčija je že prejela podobno pravico do odstopanja z odločbama 2002/439/ES in 2004/290/ES (3).
(6)
Zadevno odstopanje od določil ne vpliva na količino DDV, ki zapade na ravni končnega uporabnika in ne vpliva negativno na lastne vire Skupnosti od DDV -
SPREJEL NASLEDNJO ODLOČBO:
Člen 1
Z odstopanjem od člena 21(1)(a) Direktive 77/388/EGS, kakor je bila spremenjena s členom 28g, se Republiki Avstriji dovoli določiti prejemnike dobavljenega blaga iz člena 2 te odločbe kot osebe, zavezane k plačilu DDV.
Člen 2
V naslednjih primerih je mogoče prejemnika dobavljenega blaga določiti kot zavezanca k plačilu DDV:
1.
dobava blaga kot varščine enega davčnega zavezanca za DDV drugi osebi v izvršitev te varščine;
2.
dobavo blaga po cesiji pridržka lastninske pravice prejemniku odstopljene pravice in uveljavljanju te pravice s strani prejemnika odstopljene pravice;
3.
dobava nepremičnin, ki jih prodaja dolžnik po sodbi v postopku obvezne prodaje drugi osebi.
Člen 3
Ta odločba preneha veljati 31. decembra 2008.
Člen 4
Ta odločba je naslovljena na Republiko Avstrijo.
V Bruslju, 2. novembra 2004

Labels: 2
11
3
18
15